Kaupunki tuhoutui suuressa Santorínin tulivuorenpurkauksessa tai jo sitä edeltäneissä maanjäristyksissä noin vuonna 1627–1600 eaa. ja peittyi tuhkan ja tuliperäisen kiven alle. Vaikuttaa siltä, että kaupungin asukkaat jättivät saaren jo ennen tulivuoren räjähdystä sitä edeltäneiden toistuvien maanjäristysten seurauksena, ja heillä oli tuolloin aikaa ottaa irtain omaisuutensa mukaan.